b'\n_START_ARTICLE_\nArvo Kananen\n_START_PARAGRAPH_\nArvo Albert Kananen (30. kes\xc3\xa4kuuta 1916 Viitasaari \xe2\x80\x93 9. marraskuuta 2014 Viitasaari) oli suomalainen maanviljelij\xc3\xa4, pankinjohtaja ja taidemesenaatti, koulutukseltaan agrologi._NEWLINE_Arvo Kananen syntyi Viitasaaren Pasalassa maanviljelij\xc3\xa4perheeseen. H\xc3\xa4n k\xc3\xa4vi kansakoulun ja kirjeopistossa keskikoulua. Sotien aikana h\xc3\xa4n palveli armeijassa, muun muassa puolustusministeri\xc3\xb6ss\xc3\xa4. H\xc3\xa4n valmistui agronomiksi Mustialan maamiesopistosta vuonna 1946 ja toimi maanviljelij\xc3\xa4n\xc3\xa4 Viitasaarella ja Pihtiputaalla vuoteen 1958 asti. Sen j\xc3\xa4lkeen h\xc3\xa4n ty\xc3\xb6skenteli parikymment\xc3\xa4 vuotta pankinjohtajana Pihtiputaalla ja j\xc3\xa4i el\xc3\xa4kkeelle vuonna 1979._NEWLINE_Kananen harrasti itse maalaamista, ja h\xc3\xa4n halusi ryhty\xc3\xa4 tukemaan ja edist\xc3\xa4m\xc3\xa4\xc3\xa4n kuvataidetta. Vuosina 1986\xe2\x80\x931987 h\xc3\xa4n rakennutti lapsuuskotinsa maisemiin Ateljeetalo Tuulensuun, johon liittyy veistospuisto. Taloa vuokrataan ty\xc3\xb6skentelytilaksi taiteilijoille, ja he maksavat vuokransa n\xc3\xa4yttelytasoisina teoksina. Ateljeetalon taidekokoelmiin on n\xc3\xa4in karttunut runsaasti teoksia suomalaisilta ja ulkomaalaisilta tekij\xc3\xb6ilt\xc3\xa4, ja Kananen hankki teoksia my\xc3\xb6s itse. Ateljeetalon toiminnan turvaamiseksi Kananen perusti vuonna 2000 s\xc3\xa4\xc3\xa4ti\xc3\xb6n. H\xc3\xa4nen kuolemansa aikoihin taidekokoelma k\xc3\xa4sitti noin 300 teosta. \xe2\x80\x94 Vuonna 2016 vuokrausperiaate muuttui siten, ett\xc3\xa4 vuokra maksetaan rahana._NEWLINE_Veistospuistossa on kuuden taiteilijan teoksia: Hannu Siren, Carolus Enckell, Veikko Hirvim\xc3\xa4ki, Martti Aiha, Pekka Jylh\xc3\xa4, Radoslaw Gryta.'